SL Uradni list Evropske unije L 319/3

UREDBA KOMISIJE (ES) št. 1986/2005

z dne 6. decembra 2005

o odprtju tarifnih kvot za uvoz v Skupnost nekaterih predelanih kmetijskih proizvodov s poreklom iz Romunije in o razveljavitvi Uredbe (ES) št. 2244/2004

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov (1) in zlasti člena 7(2) Uredbe,

ob upoštevanju Sklepa Sveta 98/626/ES z dne 5. oktobra 1998 v zvezi s sklenitvijo Protokola za prilagoditev trgovinskih vidikov Evropskega sporazuma med Evropskimi skupnostmi in njihovimi državami članicami na eni strani ter Romunijo na drugi strani, zato da se upošteva pristop Republike Avstrije, Republike Finske in Kraljevine Švedske k Evropski uniji ter rezultati urugvajskega kroga kmetijskih pogajanj, vključno z izboljšavami obstoječega preferencialnega režima (2) in zlasti člena 2(1) Sklepa,

ob upoštevanju naslednjega:

(1) Protokol 3 k Evropskemu sporazumu med Evropskimi skupnostmi in Romunijo, odobren s Sklepom Sveta in Komisije 94/907/ES, ESPJ, Euratom z dne 19. decembra 1994 o sklenitvi Evropskega sporazuma med Evropskimi skupnostmi in njihovimi državami članicami na eni strani in Romunijo na drugi strani (3) določa menjalno ureditev, ki se uporablja za predelane kmetijske proizvode, naštete v njem.

(2) Protokol 3 je bil spremenjen s protokolom o prilagoditvi trgovinskih vidikov Evropskega sporazuma med Evropskimi skupnostmi in Romunijo (4), odobrenim s Sklepom 98/626/ES. Določa odprtje letnih tarifnih kvot za nekatere proizvode s poreklom iz Romunije. Uredba Komisije (ES) št. 2244/2004 z dne 23. decembra 2004 o odprtju tarifnih kvot za leto 2005 za uvoz v Evropsko skupnost nekaterih predelanih kmetijskih proizvodov s poreklom iz Romunije (5) je za leto 2005 odprla te tarifne kvote.

(3) Sklep št. 3 Pridružitvenega sveta ES–Romunija (6) je spremenil Protokol 3 Evropskega sporazuma. Ta sklep določa popolno ali postopno liberalizacijo izmenjav za nekatere predelane kmetijske proizvode in nove tarifne kvote za nekatere druge proizvode. Veljati začne 1. decembra 2005.

(4) Zato je primerno, da se prenehajo uporabljati tarifne kvote, odprte za leto 2005, in da se odprejo nove tarifne kvote za leto 2005 in leto 2006. V skladu s Sklepom Pridružitvenega sveta ES–Romunija št. …/…/ES je treba za leto 2005 te nove kvote zmanjšati sorazmerno s številom mesecev, ki so pretekli pred datumom začetka veljave navedenega sklepa.

(5) V skladu s sklepom Sveta z dne 27. junija 2005 o stališču, ki ga mora Skupnost zavzeti v Pridružitvenem svetu, ki je bil ustanovljen z Evropskim sporazumom med Evropskimi skupnostmi in njihovimi državami članicami na eni strani in Romunijo na drugi strani, o izboljšanju trgovinskih režimov za predelane kmetijske proizvode, kot so določeni v Protokolu 3 Evropskega sporazuma med Evropsko skupnostjo in Romunijo, mora Komisija tarifne kvote iz Priloge III k Sklepu Pridružitvenega sveta ES–Romunija št. 3 upravljati v skladu s členi 308a, 308b in 308c Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti (7).

(6) Ukrepi, predvideni s to uredbo, so v skladu z mnenjem Upravljalnega odbora za horizontalna vprašanja v zvezi s trgovino s predelanimi kmetijskimi proizvodi, ki niso navedeni v Prilogi I –

SPREJELA NASLEDNJO UREDBO:

Člen 1

Tarifne kvote Skupnosti za proizvode s poreklom iz Romunije, ki so navedeni v prilogi, so za leto 2005 odprte od 1. decembra 2005 do 31. decembra 2005 in za leto 2006 od 1. januarja do 31. decembra.

Člen 2

S tarifnimi kvotami Skupnosti iz člena 1 se upravlja v skladu s členi 308a, 308b in 308c Uredbe (EGS) št. 2454/93.

Člen 3

Uredba (ES) št. 2244/2004 se razveljavi z datumom, ki je določen v drugem pododstavku člena 4.

Člen 4

Ta Uredba začne veljati tretji dan po objavi v Uradnem listu Evropske unije.

Uporablja se od 1. decembra 2005.

Ta uredba je v celoti zavezujoča in se neposredno uporablja v vseh državah članicah. V Bruslju, 6. decembra 2005 Za Komisijo Günter VERHEUGEN Podpredsednik

(1) UL L 318, 20.12.93, str. 18. Uredba, kakor je bila nazadnje spremenjena z Uredbo (ES) št. 2580/2000 (UL L 298, 25.11.2000, str. 5).

(2) UL L 301, 11.11.1998, str. 1.

(3) UL L 357, 31.12.1994, str. 1.

(4) UL L 301, 11.11.1998, str. 3.

(5) UL L 381, 28.12.2004, str. 8.

(6) Še ni objavljeno v Uradnem listu.

(7) UL L 253, 11.10.93, str. 1. Uredba, kakor je bila nazadnje spremenjena z Uredbo (ES) št. 883/2005 (UL L 148, 11.6.2005, str. 5).